«Лада-Гранта» автомобилхэр тыгъэ хуащI
Ди республикэм щыщу лэжьыгъэм фэбжь хэзыха цIыхуитIым Социальнэ страхованэмкIэ фондым «Лада-Гранта» автомобилхэр тыгъэ хуищIащ. НэгъуэщI зым машинэр езым къызэрищэхужыну ахъшэр иратащ.
Автомобилхэр къызэгъэпэщащ зыхуагъэфэщахэм я узыншагъэм, я физическэ зэфIэкIым хуэщIауэ. Машинэ хуэныкъуэхэр къыхэзыхыр Медико-социальнэ экспертизэмкIэ бюрорщ. Абы фэбжь ягъуэтар зыхуэдэр зэхегъэкIри, адэкIэ зэрызыщIагъэкъуэн программэ щхьэхуэ зэхегъэувэ. Машинэр ират илъэсибл пIалъэкIэ. А зэманым къриубыдэу Социальнэ страхованэмкIэ фондым и щIыналъэ IуэхущIапIэм автомобилхэр зэгъэпэщыжыным, дагъэгъэсыныпхъэм текIуэдэну мылъкум и ныкъуэмкIэ абыхэм защIегъакъуэ. Илъэсибл дэкIа нэужь, машинэр зратам ар щIэкIэ хузэрахъуэкIыну лъэIу тхылъ игъэхьэзыр хъунущ.
Лэжьыгъэм фэбжь хэзыха цIыхум Iэмал иIэщ машинэр езым къищэхужыну. Апхуэдэу ищIэмэ, Социальнэ страхованэмкIэ фондым абы тригъэкIуэда ахъшэр иритыжынущ, ауэ ар иужьрейуэ къащэхуа транспортым и уасэм нэхърэ нэхъыбэу щытынукъым.
КъищынэмыщIауэ, сымаджэ зэрыхъуар и щхьэусыгъуэу мылажьэу щысым пэкIуэ ахъшэр Социальнэ страхованэмкIэ фондым ирет. Фэбжь зыгъуэтам зэуIуу ахъшэ бжыгъэ гуэр къыIэрохьэ, мазэ къэс ирату пенсэ хуагъэув, я узыншагъэр ирагъэфIэкIуэн папщIэ санаторэ зэрагъэкIуэн тхылъхэмкIэ къызэрегъэпэщ.
Социальнэ страхованэмкIэ фондым и щIыналъэ IуэхущIапIэм и унафэщIым и къуэдзэм и къалэнхэр зыгъэзащIэ КIуащ Мурат лэжьыгъэм фэбжь хэзыхахэм хуагъэфэща автомобилхэм я IункIыбзэIуххэр щаритыжым, ахэр гъущIыпэ угъурлы яхуэхъуну ехъуэхъуащ.
ЩхьэщэмыщI Изэ.
